《九日客中感怀次大参陈德修韵二首 其一》
明代·江源

我来逢九日，市酒不须赊。独客惊蓬鬓，三年负菊花。

山梨经雨落，江柳挟风斜。孤此登高兴，无诗纪岁华。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。